runetrust/blame-folketinget-dk huggingface dataset:
Kim Edberg Andersen (NB), 2023-11-30:
Der er måske noget andet, som det giver mening at gøre ude på landet, når jeg nu skal kigge på vindmøllerne, og når jeg nu skal lade PFAS'en rinde lige ned i landbrugsjorden, fordi nogle af de her solceller også er lidt problematiske, og når de alligevel er begyndt at brandbeskatte mig med noget, som de kalder en transportafgift, fordi det lød pænere end at kalde det en afgift.
Knud Erik Hansen (SF), 2001-03-27:
Det har også skabt uro hos mange asylansøgere, som kommer her i et alvorligt ærinde, nemlig at søge asyl, og det skaber i befolkningen vrede mod asylansøgere, hvilket kan skade den sag, vi har at løse med asylansøgere, der kommer til Danmark og har brug for beskyttelse.
Morten Messerschmidt (DF), 2005-06-07:
Hr. Svend Auken kunne også læse i Ekstra Bladet – jeg tror, det var i fredags – en forsidehistorie om, at politiet i Danmark er fuldstændig magtesløst, når det gælder om at kontrollere den illegale import af våben som håndgranater og maskinpistoler, ja, you name it, som sker i Danmark i dag.
Arne Melchior (CD), 2001-04-17:
Men så vil jeg da helt afslutningsvis udfritte ministeren: Har ministeren nogen sinde tænkt tanken om, at dæmningen måske er for forgængelig og for udsat for det vejr, som jeg er så glad for, og som vi nu engang har her i landet, og at det i virkeligheden er en bro, der skal til på lidt længere sigt?
Bjarne Laustsen (S), 2003-11-28:
Jeg vil da gerne spørge fru Louise Frevert, om ikke det er sådan, at Dansk Folkeparti også har modtaget materiale fra nogle af dem, der er kritiske over for det forslag her, og som også over for Dansk Folkeparti har redegjort for de konsekvenser, et sådant forslag vil have.
Keld Albrechtsen (EL), 2002-01-30:
Vi vil naturligvis meget gerne støtte en associeringsaftale med Makedonien, men vi vil altså ikke være med til at gøre det på en måde, som kan lede til f.eks. det, vi kan komme til at opleve i nogle af ansøgerlandene, at en ansøgning om medlemskab til EU så kan blive stemt ned ved en folkeafstemning, fordi betingelserne har været, som de var.
Rune Lund (EL), 2020-01-09:
Jeg vil sige, at vi har ikke sådan nogen autoriseret definition af, hvad vi opfatter som et skattehul, men når man laver en skatterabat så mange år tilbage og den bare fortsætter, så synes jeg, at det på et tidspunkt virker uhensigtsmæssigt og mærkværdigt, at den bliver ved med at eksistere, når der var tale om noget, som i sin tid skulle friholde nogen i forbindelse med en overgangsordning.
Mike Legarth (KF), 2010-01-22:
Det er så det, vi nu giver opbakning til, og det gør vi, fordi der er generalforsamlinger her i løbet af foråret, lige om lidt, og der skal vi give erhvervslivet så vide muligheder for at gennemføre forenklinger og forbedringer og styrkelser af måden at drive virksomhed på, som vi overhovedet kan.
Mette Frederiksen (S), 2014-11-05:
Man kan sagtens diskutere, hvorfor ingen har fået den idé tidligere, for det må jo være sådan, at når man flygter fra en borgerkrig, så er det, man har behov for, et tag over hovedet, det er tøj på kroppen, det er medicin, hvis man er syg, det er mad at spise.
Troels Lund Poulsen (V), 2024-01-16:
Nu er vi så i den lykkelige situation, at vi kan indfri det, og derudover har klimaministeren jo også lagt yderligere forslag på bordet, både i forhold til en forøgelse af dieselafgiften og i forhold til en model for, hvordan man kan nedbringe CO 2 -udledningen fra landets køer i forhold til en Bovaermodel.
Karsten Hønge (SF), 2021-02-23:
Altså, man kan jo sagtens have en sygeplejerske på et sygehus, der frivilligt melder sig til ekstra vagter, som er coronarelaterede, og den sygeplejerskes partner undgår så modregning, men så kan man have en anden sygeplejerske på et andet sygehus, der bliver pålagt ekstra arbejde, fordi de simpelt hen bare mangler personale, men fordi denne person ikke arbejder med coronarelateret arbejde, oplever vedkommende så alligevel en marginalbeskatning på over 70 pct.
Henrik Dahl (LA), 2020-10-20:
Men det her er jo et rigtig godt forslag, fordi det simpelt hen harmoniserer reglerne for medicinsk udstyr til EU-standarder, og da vi er en kæmpestor spiller internationalt inden for medicinsk udstyr, er det godt for dansk industri, som hr. Martin Geertsen også var inde på, og det er selvfølgelig også super godt for patienter og andre brugere af det.
Sandy Brinck (S), 2003-03-26:
Så når vi nu ser 10,6 mia. kr. lovet ud af regeringen i skattelettelser, så er der grund til bekymring i befolkningen og selvfølgelig også hos os her i Folketinget, for det vil medføre flere besparelser - mere af den skuffe, vi allerede har set, og som borgerne har følt.
Ebbe Kalnæs (CD), 2001-04-27:
Når jeg er medforslagsstiller til det andet, er det, som jeg også sagde i går i debatten, fordi det er uhyre vigtigt for CD og CD's holdning, at vi i denne slags spørgsmål, i udenrigspolitiske spørgsmål, i spørgsmål, hvor vi skal fremstå sammen med EU i fællesskab og med styrke, og også så vidt muligt, når vi når til større forsamlinger, at vi i Folketinget giver et bredt mandat til den regering, som skal ud og forhandle.
Morten Østergaard (RV), 2009-05-29:
Det bliver da i hvert fald komisk, når hr. Jesper Langballe siger, at alle i Dansk Folkeparti ved, at det på ingen måde vil være eller blive tilfældet, at man vil opleve en dommer i burka med hammer i hånd, og at fru Marlene Harpsøe så står her og svinger sig op til at sige, at hvis ikke vi vedtog det her lovforslag, ville det blive virkeligheden i Danmark.
Tove Videbæk (KD), 2003-12-05:
Det er nemlig hele 62 pct. af de adspurgte, der mener, at det fortsat bør være forbudt at ryge eller handle med hash, altså et massivt nej til legalisering af hash. En anden påstand i forslaget er, at borgerne oplever hash som et såkaldt blødt rusmiddel.
Peter Hummelgaard (S), 2023-04-25:
Det er da klart, at der også er et politisk ansvar, men hvis der i den konkrete situation på den konkrete dag bliver truffet en politisk beslutning her i Folketinget om, at nu beder vi politiet om at eksekvere det, vi har kapacitet til, nemlig at lukke grænsen helt, så må det jo også bero på en politifaglig vurdering af, hvordan man så skal håndtere den situation konkret nede ved grænsen, selvfølgelig i overensstemmelse med det, der er både regeringens og Folketingets beslutning i øvrigt.
Leif Mikkelsen (LA), 2018-12-04:
En af de ting, der afgør, om unge mennesker synes, det er godt at være der – ud over de ting, jeg har nævnt – er selvfølgelig, at de også kan deltage i ting i andre områder end lige i nærområdet, f.eks. i forbindelse med uddannelse eller foreningsliv, eller hvad man nu ellers kan tænke sig.
Frank Jensen (S), 2001-04-24:
Men allerede under førstebehandlingen af lovforslag nr. L 219, og i forbindelse med besvarelsen af Retsudvalgets spørgsmål til lovforslaget, gav jeg udtryk for, at det må være en forudsætning for at ophæve bestemmelser i Danske Lov, at der forinden foretages en grundig undersøgelse af, om bestemmelserne i loven fortsat må antages at være gældende.
Sofie Carsten Nielsen (RV), 2016-01-26:
Ordføreren mener altså i ramme alvor, at man tager bedre vare på uledsagede børn ved at lade dem blive i en flygtningelejr, hvilket var de ord, ordføreren selv brugte, i stedet for at de kan bo hos familie – mens man efter 6 måneder så kan placere dem privat hvor som helst.
Benny Engelbrecht (S), 2017-04-26:
Jeg opfattede ikke Nordsøforhandlingerne som andet end en bunden opgave, som havde ligget meget, meget længe og vist også i øvrigt været overvintret fra den tidligere regering, altså Lars Løkke Rasmussen 2-regeringen, må jeg hellere understrege, altså den tidligere smalle Venstreregering.
Line Barfod (EL), 2005-03-16:
Men jeg glæder mig så til, og det skal være det sidste, jeg siger – måske, det bestemmer jeg jo ikke selv, der kan være nogle, der spørger – men jeg glæder mig da til at se alle disse ændringsforslag fra Enhedslisten, der helt konkret gør op med og fjerner de patientrettigheder, som regeringen har skabt de sidste 3 år, og som den danske befolkning har taget til sig, og som den danske befolkning også har honoreret ved sidste valg.
Simon Emil Ammitzbøll (RV), 2008-05-13:
Det er ikke, fordi man har vurderet, at det samfundsmæssigt vil være særlig relevant, men fordi der er nogle medier, der har vurderet, at det har der ikke været skrevet om, eller at der har været nogle særlige enkeltstående tilfælde, og at man derfor har givet det noget omtale i denne avis eller hin nyhedsudsendelse.
Tove Videbæk (KRF), 2000-03-02:
Nu blev det her forslag jo ikke sammensat af vores nuværende sundhedsminister, men alligevel vil jeg gerne spørge ministeren, om hun stadig har den samme kritiske holdning til opbevaring af befrugtede æg, som hun havde i 1997, hvor hun selv stillede ændringsforslag til loven, hvorefter befrugtede æg kun måtte opbevares, indtil behandlingen var afsluttet.
Rosa Lund (EL), 2015-05-19:
Jeg mener, at det er en rigtig god idé at starte med at lave en undersøgelse, og så kan vi jo herefter se, hvad der giver mest mening, altså om det giver mest mening at lave ændringer i dagtilbudsloven, eller om det giver mest mening at lave en selvstændig børnemiljølovgivning.
Thomas Danielsen (V), 2014-03-11:
Regeringen har travlt med at fortælle, at alt, hvad regeringen gør, er historisk, og i dag må jeg give regeringen ret: Aldrig har vi set en regering gøre så lidt for et erhverv, og ja, vi står i en historisk fiskerikrise uden en aftale om fælles fiskeriinteresser – en aftale, som er gået historisk langt over tid.
Keld Albrechtsen (EL), 2002-11-22:
Derfor håber jeg meget stærkt, at ministeren nu kommer op med en besvarelse af den her forespørgsel, som går ud på: Ja, vi ved, hvad der er galt, ja, vi vil handle, ja, vi har planer, ja, vi vil ikke sidde på hænderne og vente til sommer med at fremkomme med konkrete forslag.
Rasmus Jarlov (KF), 2016-04-26:
Så vil jeg bare sige, at jeg godt forstår Enhedslistens frustration over, at der er nogle ting, man ikke kan gøre noget ved, men jeg beder bare om, at man husker på, at den medicin, man udskriver, ikke må være værre end den sygdom, man forsøger at kurere.
Keld Albrechtsen (EL), 2002-11-14:
Alt tyder jo på, at USA på forhånd har lagt et forløb til rette, hvor man vil ende med at konkludere, at det her duer ikke, og derfor må man gå i krig, og hvis man ikke allerede nu aktivt går ind og hele tiden i forhold til USA presser på for at undgå, at det bliver den konklusion, der bliver truffet, så bliver krigen uundgåelig. Så kommer den, fordi vi sad på hænderne og var passive og ikke i tide forudså, hvad der skulle gøres.
Ane Halsboe-Jørgensen (S), 2023-11-23:
Men der er ikke dem der, der kommer og banker på, i tilstrækkelig grad, i forhold til hvad arbejdsmarkedet efterspørger, og der mener jeg, at det da fuldt ud er at tage ansvar for vores samfundsudvikling at tilrettelægge både vores beskæftigelsespolitik og vores uddannelsespolitik sådan, at det bliver attraktivt at gå i den retning, hvilket også er en gevinst for vores samfund.
Kirsten Normann Andersen (SF), 2025-01-30:
Jeg er ikke sikker på, at det er den rigtige løsning, og jeg vil måske også tillade mig at henvise til den sundhedsreform, som vi lige har indgået en aftale om, hvor netop det præhospitale område kommer til at spille en rolle, når man tænker samarbejdet mellem kommuner, regioner og det nære sundhedsvæsen.
Ellen Trane Nørby (V), 2019-01-30:
Det betyder, at vi som regering i høj grad står på mål for, at vi i forhold til de ikkesundhedsrelaterede, administrative opgaver, som i dag koster omkring 2,5 mia. kr. ude i regionerne, frem mod 2025 kan frigøre det, der svarer til rundt regnet lidt mere end 10 pct., så vi kan flytte de penge fra administration til behandling og styrke vores sundhedsvæsen.
Jørn Dohrmann (DF), 2008-05-23:
Men der vil jeg bare sige, at de ting, der er lagt op til her med at lave kvoter og med at idømme de store bøder, tror jeg ikke på er de rigtige instrumenter, for vi vil ikke være med til, at vi f.eks. tvinger de små landbrug væk for at få de her store godser i Danmark igen.
Tove Videbæk (KRF), 2003-05-20:
I regeringens handlingsplan for handicapområdet fra februar 2003 er der rigtig mange gode hensigter og pæne ord, men måske ikke så megen konkret handling, men Kristeligt Folkeparti vil naturligvis gerne være med i en forhandling om forbedringer på dette område. Som det allerede er nævnt, er de fleste her i dag enige i, at de handicappedes forhold skal forbedres.
Aage Frandsen (SF), 2002-03-12:
når man ikke kender grundlaget endnu, skal man selvfølgelig ikke forholde sig til det. Men jeg vil godt spørge hr. Nødgaard, om ikke hr. Nødgaard med sit store kendskab til kommunalpolitikken er opmærksom på, at borgmesteren som borgmester er mere beskyttet, end mindretallet i en kommunalbestyrelse, som ikke har mulighed for - hvis man kan sammenligne de to ting - at få oplysninger, hvis borgmesteren er imod.
Jann Sjursen (KD), 2004-05-27:
Som sagt er vi glade for debatten, der har været her i dag, og jeg synes egentlig, at det kan give anledning til, at vi så forlængede udvalgsarbejdet, som ellers har været lidt presset i forhold til den tidsplan, som er blevet fremsat, i øvrigt med mit samtykke, fordi vi egentlig gerne havde set det her forslag komme til anden behandling.
Jytte Andersen (S), 2003-04-03:
Og nu spiller dansk film jo ikke bare på nationalt plan, men også på internationalt plan en markant rolle. Baggrunden for, at vi har fremsat de her forslag, er faktisk en opfordring til partierne til at sige: Vi løfter hagen, vi sætter et højt ambitionsniveau, nemlig at vi vil have samme succes på teaterområdet om nogle år, som der har været på filmområdet.
Mette Frederiksen (S), 2016-05-24:
Det er en opgave, der skal løftes, men vi ønsker at gøre det på en sådan måde, at vi fastholder Danmarks styrkeposition, og at vi ikke, hvad angår Togfonden DK eller den grønne omstilling, lader Vestjylland sejle i sin egen sø, for vi har behov for et Danmark, der hænger sammen.
Bertel Haarder (V), 2002-01-30:
Om det hedder grundtraktat eller forfatning eller noget helt tredje, synes jeg, vi skal tage helt afslappet, for hvad man end vil kalde det, er det slet og ret en traktat, der kommer ud af det, en traktat, som kun træder i kraft, når den er i overensstemmelse med medlemsstaternes grundlove, som kun kan træde i kraft ifølge de bestemmelser, der står dér.
Hans Andersen (V), 2015-05-19:
Vi ser det som et lille skridt i den rigtige retning, et lille skridt, der forhåbentlig kan bringe mennesker tættere på arbejdsmarkedet, og vurderingen er jo, at omkring 12.000 af målgruppen på ca. 110.000 personer vil komme i job, hvor de vil få ret til at få en jobpræmie.
Peder Hvelplund (EL), 2017-02-03:
Lægeforeningen lægger jo i tråd med det, ordføreren kalder en hold fingrene væk–reform, meget klart op til, at vi i hvert fald i 2018 siger, at der tager vi produktivitetskravet ud af økonomiforhandlingerne, som vi også lægger op til i forslaget til vedtagelse fra Enhedslisten og Alternativet.
Mogens Jensen (S), 2006-04-04:
Men når det kommer til forslaget om bestemmelserne om pantsætning af de fiskerirettigheder, som er tilknyttet fiskeskibe, så har vi en lang række spørgsmål, som vi skal have afklaret under udvalgsarbejdet, før vi kan tage endelig stilling til den del af det fremsatte lovforslag.
Rosa Lund (EL), 2024-05-02:
De er nu ifølge den indfødsretsaftale, som Socialdemokratiet, Venstre, Liberal Alliance og Konservative indgik i 2001, afskåret fra nogen sinde at blive danske statsborgere, og det gælder, uanset hvor velintegrerede, arbejdsomme og lovlydige de har været siden denne ene ældgamle betingede dom.
Thomas Jensen (S), 2025-11-20:
Men det er samtidig vigtigt for Socialdemokratiet at understrege, at lovforslaget ikke betyder, at lufthavnen kan støje mere, men blot at vi viderefører den eksisterende ordning, hvor der fastsættes særlige regler om rammerne for lufthavnens støjudledning, som er nødvendige for at bevare den nuværende drift af lufthavnen.
Christian Juhl (EL), 2016-05-03:
Der var jo flere af forslagene, som ikke var så tovlige endda, f.eks. dem der med at flytte arbejde ud i landet, fordi der var en fornuftig, saglig, faglig grund, hvor der var noget at hente, altså hvor der var lidt merværdi i at flytte arbejdspladsen et andet sted hen.
Lene Espersen (KF), 2000-04-11:
Som Venstres ordfører allerede har fremhævet, er det jo ikke sådan, at man ikke må få lov til at køre med budgetunderskud, og det er jo rent faktisk sådan, som jeg har forstået det på udtalelser fra vores finansminister, at man sådan set også kan have et budgetunderskud på 3 pct. i en periode, hvis man vel at mærke har haft overskud i årene før. Man kan, om jeg så må sige, spare op, hvis det er sådan, at man virkelig vil sætte gang i festen. Det er nu ikke noget, vi vil anbefale, men der er meget, meget vide rammer for, at man også kan bruge en effektiv finanspolitik, uden at man gældsætter fremtidens generationer.
Kaare Dybvad (S), 2017-11-08:
Skoler er jo både skoler i sig selv, men også et udslag af den beboergruppe, som er i et givent skoledistrikt, og det er klart, at det er en meget god måde at måle på, hvor mange overklasse- og hvor mange underklassebørn der er i et bestemt område – eller alle de andre klasser, som nu eksisterer.
Jørn Jespersen (SF), 2002-02-26:
Det vil altså sige, at man fra torsdag, hvor ansøgningerne er indkommet, har haft tid til at kigge på samtlige 16 ansøgninger, vurdere dem, tage stilling til, hvem man ønsker til samtale, få dem indkaldt til samtale, gennemføre samtalerne, vurdere dem, tage stilling, sende en indstilling og derefter få sagen vurderet i ministeriet.
Kim Edberg Andersen (DD), 2025-03-14:
Nu er jeg jo ikke sat i verden for at gøre livet udelukkende godt for en regering, så der er også en problemstilling deri, som gør, at jeg faktisk kommer til at stemme imod det, såfremt ministeren ikke på en eller anden måde kan berolige mig i forhold til den problematik, jeg har fundet.
Pia Kjærsgaard (DF), 2002-10-03:
Jeg mener faktisk, at Socialdemokraterne burde have enorme problemer med at fremsætte sådan et forslag til vedtagelse, for det siger jo åbenlyst, hvad Socialdemokraterne ønsker med vores sygehusvæsen, og hvad der også gives udtryk for rundtomkring i amterne, hvor socialdemokraterne foretager besparelser, og hvor socialdemokraterne nedlægger velfungerende sygehuse.
Hans Andersen (V), 2005-12-01:
Endelig vil jeg også minde om, at der, da vi vedtog førtidspensionsreformen her i salen for nogle år siden, var bred enighed om at bruge dagpengeniveauet som sats for førtidspensionen, ligesom der også var bred enighed om satsen og indtægtsreguleringen for gifte og samlevende.
Marion Pedersen (V), 2006-05-23:
Man kan sige, at det kunne være, man kunne finde et ildelugtende stof, som måske ikke direkte var sundhedsskadeligt for alle os andre, men det bliver dog en besynderlig odør, vi alle sammen skal gå rundt i, når vi skal gøre rent derhjemme, når vi skal vaske vores tøj, når vi bruger hårlak, når vi maler, for det er der jo også sådan nogle stoffer i.
Pernille Skipper (EL), 2022-04-29:
Så vi risikerer, at nogle af de vigtigste aktører, vi overhovedet har, når det kommer til udsatte mennesker, hjemløse og voldsramte kvinder, ender med at måtte dreje nøglen rundt, fordi vi har et ideologisk ønske om, at de bare partout skal udsættes for konkurrence.
Inge-Lene Ebdrup (V), 2003-02-06:
Med hensyn til hvem der læser love og ikke læser love, har jeg forstået det sådan, at der skal foreligge en aftale mellem den enkelte lejer og udlejeren, og uanset hvordan man er stillet, mener jeg ikke, der er nogen, der vil indgå en sådan aftale, hvis de ikke har en computer, og så er der jo ikke nogen, der kan tvinge dem.
Lissa Mathiasen (S), 2004-10-20:
JydskeVestkysten, som jeg citerede før, deler egentlig også den problemstilling, som jeg rejste, når ministeren går ud i adskillige medier og siger, at fordelingen af midlerne er en beslutning, som embedsmændene har truffet, og at man fra ministerens side ikke har haft indflydelse på den.
Villy Søvndal (SF), 2004-01-15:
Jeg kan henvise dem, der har brug for åndelig inspiration i den her debat, til f.eks. at læse en amerikansk psykolog, der helt sikkert er tilhænger af den strukturelle pædagogik, der hedder F.B. Skinner, som skrev en bog i 1970'erne, der hedder »Har vi råd til frihed?« Og han svarer nej.
Per Clausen (EL), 2012-05-30:
Jeg vil bare sige, at det, som er Enhedslistens synspunkt, er, at det er en meget, meget alvorlig situation og meget, meget ødelæggende for vores samarbejde med regeringen, hvis den vælger f.eks. at lave en aftale med de borgerlige partier, der gør, at man skaber forringelse i vilkårene for fleksjob og førtidspension, og hvis man laver en skattereform, hvor man ødelægger reguleringen af overførselsindkomster.
Peter Kofod (DF), 2025-11-20:
Når vi er med i det her, er det, fordi vi betragter forslaget eller det udspil, som regeringen i sin tid kom med, som en øget liberalisering, men hvor man stadig væk havde nogle sikringer, i forhold til at alt ikke bare lige pludselig blev frit, så det Danmark, vi kender, blev lavet radikalt om.
Katrine Robsøe (RV), 2023-04-19:
Derfor vil jeg godt spørge ind til den igangværende forhandling, som erhvervsministeren jo må sidde med nede i EU, og i forhold til due diligence-området og det mandat, der blev givet til regeringen dengang, og spørge, om vi så skulle prøve at få kigget på, om det så omfatter hele det beslutningsforslag her, i forhold til at regeringen rent faktisk forhandler for at få lige præcis de her ting igennem, når vi så også taler om en klimaplan i forhold til due diligence-initiativet.
Christoffer Aagaard Melson (V), 2022-05-20:
Jeg vil dog kort opsummere, at rigsfællesskabet også i denne forbindelse viste sin værdi, ved at vi har kunnet samarbejde om alt fra indkøb af værnemidler til vaccineudrulning og over til smitteopsporing, selv om der selvfølgelig også altid er ting, vi skal lære af, og som kan blive endnu bedre, hvis vi står i en lignende krise en anden gang.
Astrid Krag (SF), 2010-04-29:
Når nu Venstres ordfører siger, at det er svært, men det er muligt, synes jeg faktisk, at han lige nu kunne gribe den udfordring og fortælle os, hvor det så er, at de penge skal findes henne, måske i virkeligheden også set i lyset af, at Dansk Folkeparti har været ude at sige, at det ikke bliver på kernevelfærden.
Kaare Dybvad Bek (S), 2023-05-11:
Altså, jeg er med på, at f.eks. fru Pia Kjærsgaard har haft en meget positiv påvirkning på vores udlændingepolitik, men hvad har hr. Morten Messerschmidt egentlig nogen sinde selv bidraget med, siden han står her og afkræver det af alle andre?
Jesper Langballe (DF), 2004-04-13:
Hvis vi fastslår, at tilbagetrækning er det samme som at sige, uanset hvad man i øvrigt mener om krigen, at Al-Qaeda har vundet, at det betaler sig at øve terror, sådan som det sandelig betalte sig i Madrid, så giver det én anledning til nogle overvejelser, som jeg synes er vanskelige, for på den ene side skal man jo i den politiske debat sige sin mening efter sin bedste samvittighed, og på den anden side kunne man måske godt ønske sig en vis selvdisciplin af venstrefløjen, for det er klart, at hvis man hele tiden maler tingene sort i sort og siger, at det her er fuldkommen håbløst, så er der jo tale om, at man alene ved ordet har bevirket, at terroristerne kan gnide sig i hænderne.
Jens Peter Vernersen (S), 2005-11-30:
Men jeg synes nu alligevel, det må være rimeligt, at fødevareministeren, der var medlem af regeringen – regeringen er jo på den måde et kollektiv – kommer med en tilkendegivelse af, om det er en rigtig måde at gøre det på: at statsministeren, der får en klage over den her sag, foretager en opringning til fødevareministeren, og efter et knips i luften er der så givet støtte til dyrskue og traktortræk.
Karen Hækkerup (S), 2008-11-06:
Jeg er meget, meget overbevist om, at Enhedslistens ordfører, fru Line Barfod, af hele sit hjerte mener, at den her problemstilling med skyderier i gaderne er uacceptabel, at vi skal gøre alt, hvad vi kan, for at få trygheden tilbage på Nørrebro og alle de andre steder, hvor der bliver skudt, og at vi skal få løst det her problem.